Here is a page extracted from Wikipedia that may contain CSS, HTML, and a lot of unformatted text.

Title: Vulturín
Content: O vulturín, voltorín, vultorín, volturín, u vulturino (en ansotano vuitrino) ye una trampa u arte de pesca que s'emplega en os ríos y cequias y que consiste en una cesta u estructura de bimbre con o fondo zarrau, con una atra cesta en forma d'embudo en a botana, que fa fácil d'entrar pero cuasi imposible que a presa torne a salir cuan ya s'ha ficau t'adintro. As formas mas modernas d'iste aparello se fan con bolsas de rete.

Se paraba en os trangos mas estretos por an que os animals acuaticos se vieban forzaus a pasar, como as rasas en os ríos y barrancos u en os auguatiellos d'as cequias, mas que mas cuan se miraba d'atrapar especies que migran contra la corrient (como a enguila), lo que las fa de mas fácil engatusar porque, como van alma a luitar contra la corrient, no s'apercatan nian que se son ficando en a trampa. Bella vez tamién se podeba fer ir a os peixes cara t'an que yera o vulturín debantando un murete con piedras en a glera.

Referencias

Se veiga tamién 

 Trasmallo.
 Esparbero (rete).

Pesca